Les universitats privades, en virtut de llur autonomia, elaboren i aproven les seves normes d'organització i funcionament i, previ el control de llur legalitat d'acord amb el que estableix l'article 103.2 de la Llei 1/2003, de 19 de febrer, d'universitats de Catalunya, les citades normes són aprovades pel Govern de la Generalitat.
La disposició transitòria cinquena de la Llei 1/2003, de 19 de febrer, d'universitats de Catalunya, estableix que les universitats privades han d'adaptar llurs normes d'organització i funcionament al que estableix aquesta llei en el termini fixat a la disposició transitòria tercera de la Llei orgànica 6/2001, de 21 de desembre, d'universitats.
El Patronat de la Fundació Universitària Balmes, titular de la Universitat de Vic, en la sessió celebrada el 26 de juny de 2003, va aprovar les Normes d'organització i funcionament de l'esmentada Universitat.
Per tot això, un cop analitzada l'adequació a la legalitat vigent del text, a proposta del conseller d'Universitats, Recerca i Societat de la Informació i amb l'acord previ del Govern,
S'aproven les Normes d'Organització i Funcionament de la Universitat de Vic, que figuren com annex del present Decret.
De conformitat amb l'article 6.2 de la Llei orgànica 6/2001, de 21 de desembre, d'universitats, les Normes d'Organització i Funcionament entren en vigor el mateix dia de la seva publicació en el DOGC.
Normes d'organització i funcionament de la Universitat de Vic
La Universitat de Vic (UVic), reconeguda per Llei del Parlament de Catalunya 5/1997, de 30 de maig, sorgí de la culminació dels Estudis Universitaris de Vic (EUV), conjunt de centres adscrits a les universitats de Barcelona, Autònoma de Barcelona i Politècnica de Catalunya, iniciat l'any 1977 amb l'adscripció de l'Escola de Mestres Jaume Balmes.
La UVic significa, doncs, elevar a la condició universitària plena una realitat preexistent, dotant-la de personalitat jurídica i acadèmica.
És, de fet, una restauració o refundació de la Universitat a Vic, ciutat que compta amb una antiga tradició i una provada vocació d'estudis superiors que, arrelats a l'Edat Mitjana, han mantingut una presència constant sota formes canviants.
Abans de la represa d'aquestes darreres dècades i de l'actual universitat, tres grans institucions al llarg dels segles han donat a Vic el caràcter de ciutat d'estudis superiors i cultura, l'Escola Catedralícia i l'Estudi General en l'Edat Mitjana, la Universitat Literària durant l'Edat Moderna i el Seminari Tridentí dels segles XIX i XX.
La UVic és continuació d'aquesta tradició educativa i alhora que respon a les necessitats de la societat actual.
Aquest doble objectiu ha presidit en tot moment el projecte universitari de Vic, emprès als inicis del darrer quart del segle XX per un equip de professors, en el qual gradualment es varen anar implicant més persones i institucions fins a formar una comunitat universitària que, amb responsabilitat i il·lusió, amb estabilitat i renovació, ha portat i haurà de continuar portant la UVic cap a la seva consolidació.
La Fundació Universitària Balmes (FUB), constituïda l'any 1985, és l'ens titular que, ajustant-se a l'ordenació juridicoacadèmica de les Universitats de Catalunya i de l'Estat espanyol, assumeix la voluntat de restituir a la ciutat la institució universitària que en fou suprimida l'any 1717 com a conseqüència de represàlies de la guerra de Successió.
El restabliment de la UVic és, doncs, d'una banda, una acció de justícia històrica, però respon, de l'altra, a la voluntat de reequilibrar el territori de Catalunya i a la constatació que la universitat, en les ciutats com Vic, és un factor de reconstrucció nacional.
La UVic, que, igual que l'antiga, porta el nom de la ciutat, capital d'Osona, es projecta no sols a la zona de la seva influència natural i a tot Catalunya, sinó també a les terres de llengua catalana, a l'Estat espanyol, a Europa i al món.
Conseqüent amb els principis inherents a la institució, la UVic es projecta a l'àmbit internacional des del propi àmbit nacional.
A partir de l'Escola Universitària de Mestres Jaume Balmes, creada l'any 1977, els EUV varen créixer ordenadament fins a arribar a impartir en els seus centres adscrits diverses titulacions universitàries oficials.
Paral·lelament es va crear l'editorial EUMO (Edicions de l'Escola Universitària de Mestres d'Osona), entenent la producció de llibres com inherent a l'activitat universitària.
Aquesta continuada expansió comptà amb la meritòria col·laboració de la Universitat de Barcelona, la Universitat Autònoma de Barcelona i la Universitat Politècnica de Catalunya, per mitjà dels corresponents convenis d'adscripció.
Igualment, des dels seus orígens, la UVic ha rebut el suport dels diferents organismes territorials i, especialment, de l'Ajuntament de Vic, el qual, directament o per mitjà de la Fundació Pública Municipal per a l'Ensenyament Universitari a Vic, ha tingut un paper decisiu en la seva promoció i el seu sosteniment.
Així, s'ha apropat als ciutadans de l'entorn el servei públic de l'ensenyament superior i s'ha complementat l'oferta d'ensenyaments universitaris a Catalunya.
En traspassar del segle XX al XXI, després de vint anys d'estreta col·laboració entre institucions privades i organismes públics, Vic ha recuperat la condició de ciutat universitària i els estudis que ofereix han assolit un nivell d'acceptació social, un grau de desenvolupament i de qualitat acadèmica i una consolidació territorial que justifiquen la confiança en el futur de la UVic.
La UVic com a institució, així com les persones que hi treballen, s'inspira en els valors de la pedagogia catalana, en clara sintonia amb la realitat social i territorial, es fonamenta en la unitat de docència i recerca, estimula els ideals humans individuals i socials de l'Educació Superior i vol contribuir, col·laborant amb les altres universitats, a la formació del sistema universitari català.
L'èmfasi distintiu de la UVic es posa en els següents punts:
Les realitats nacionals catalanes, en el sentit més comprensiu, són objecte privilegiat de docència i d'estudi.
La UVic s'identifica com a universitat catalana.
La llengua catalana n'és el signe perceptible, constant i comú d'identitat.
L'àmbit universal dels seus interessos científics i formatius s'hi concreta des de la perspectiva de la societat catalana.
Alhora, la UVic considera les realitats d'Europa objecte destacat d'estudi i unitat superior identificadora.
La formació plurilingüe és per a la UVic un punt d'èmfasi no solament perquè ha esdevingut imprescindible a causa de la mobilitat creixent dels universitaris i dels professionals, sinó també perquè l'estudi de llengües i cultures ha esdevingut en el nostre temps un vehicle privilegiat per a la formació humanística.
Projecte personal d'aprenentatge
La formació universitària es concreta en el projecte personal de cada estudiant, tant en la seva formació inicial com en la continuada.
El coneixement de les pròpies capacitats, la configuració adequada del currículum, l'ús de noves tecnologies i la metodologia en l'estudi formen part de la pràctica docent de la UVic.
Inserció socioprofessional dels titulats
La funció de la Universitat és també la de formar professionals capaços d'assumir les exigències professionals i laborals de les empreses i organitzacions.
Per això, la UVic dóna als seus ensenyaments un enfocament aplicat en el qual teoria i pràctica es desenvolupen de manera conjunta, es manté oberta i permeable a les necessitats canviants del món laboral i adopta una posició activa de cara a garantir als seus titulats una plena i satisfactòria inserció professional.
La UVic es distingeix per l'activitat editorial canalitzada a través de les empreses Eumo Editorial i Eumogràfic.
No es tracta només de serveis convencionals de publicacions i de disseny, sinó d'activitats d'abast empresarial, inherents a la dinàmica universitària, i destinades a produir i distribuir llibres universitaris i llibres per a l'ensenyament de tots els nivells i produir tota mena de dissenys de marca pròpia.
Les col·leccions de llibres d'Eumo, tan diverses com els ensenyaments de la UVic, són dirigides pels professors de la pròpia Universitat, en col·laboració amb professors d'altres universitats.
Naturalesa i finalitats de la Universitat de Vic
La Universitat de Vic -UVic-, reconeguda per la Llei del Parlament de Catalunya 5/1997, de 30 de maig, és una institució de titularitat privada amb vocació de servei públic.
La UVic es regeix per la Llei orgànica 6/2001, de 21 de desembre, d'universitats, la Llei 1/2003, de 19 de febrer, d'universitats de Catalunya, per les normes que dictin l'Estat i la Generalitat de Catalunya en l'exercici de les seves competències, per aquestes Normes d'Organització i Funcionament i per la normativa aplicable a la Fundació Universitària Balmes, entitat titular de la UVic.
La UVic és una universitat catalana establerta a la ciutat de Vic.
La seva radicació en aquesta ciutat no exclou que pugui estendre les activitats a altres àmbits territorials com escau al caràcter inherent a la institució universitària.
La UVic és una institució dedicada a l'educació superior i a la investigació, mitjançant la docència, la recerca i la formació continuada, i es fonamenta en el principi d'autonomia universitària, que s'expressa en la llibertat de càtedra, d'investigació i d'estudi.
La UVic es concep i es configura com un conjunt de facultats, escoles, departaments, instituts, serveis i altres organismes la finalitat dels quals és el foment i l'exercici de l'estudi, la recerca científica i humanística, la formació de les persones, la capacitació professional i, en definitiva, el progrés social, cultural i econòmic en general.
La UVic fa seus els principis de llibertat, democràcia, justícia, igualtat, solidaritat i pluralitat propis de les societats obertes.
La comunitat universitària, i en especial els seus òrgans de govern, hauran de donar plena efectivitat a aquests principis.
La UVic és una institució creadora i difusora de cultura, com a via cap a la consecució d'una societat més justa.
En tant que universitat catalana, posa atenció especial en els interessos nacionals de Catalunya, alhora que fomenta l'esperit d'universalitat consubstancial al concepte d'universitat.
a) Excel·lir en la docència de nivell superior, en la formació d'investigadors, de docents i en la capacitació de professionals preparats per a les necessitats de la societat.
b) Promoure la formació personalitzada, que es concreta en el tracte individualitzat, l'orientació tutorial i l'educació integral dels estudiants.
c) Desenvolupar un projecte formatiu accessible a tots els sectors socials fomentant un sistema de beques i ajuts que facin efectiu el caràcter de servei a la comunitat.
d) Estimular la creació i el desenvolupament cultural, mitjançant la recerca, la reflexió, el diàleg i el foment de l'esperit crític.
e) Difondre i comunicar la cultura en totes les seves manifestacions a través d'activitats d'extensió universitària, de formació continuada i de transferència de tecnologia i de coneixements.
f) Participar en el progrés i el desenvolupament de la societat, fent atenció especial a la realitat social, cultural i econòmica de la ciutat de Vic, d'Osona i de Catalunya.
g) Promoure el respecte dels drets humans, la preservació del medi ambient, l'educació per la pau i la cooperació internacional, especialment amb els països en desenvolupament.
La llengua pròpia de la UVic és la catalana, d'acord amb els drets i deures lingüístics que es derivin de la legislació vigent.
Constitueixen la comunitat universitària de la UVic, els estudiants, el personal acadèmic i el personal de serveis que s'hi troben integrats.
La UVic promourà la col·laboració amb altres institucions universitàries, amb organismes de caràcter científic i cultural i amb entitats públiques o privades, en especial amb les dels països que formen la Unió Europea i amb les del domini lingüístic català, com ara les altres universitats que també són membres de la xarxa Joan Lluís Vives.
Les distincions de la UVic són: l'Emeritatge, el Doctorat Honoris Causa i la Insígnia i la Medalla de la Universitat.
Totes aquestes distincions són al mèrit.
a) L'Emeritatge és la distinció per als professors que, després de dur a terme una llarga i acreditada trajectòria a la UVic, es jubilin i continuïn vinculats a la Universitat.
L'emeritatge l'atorga i el retira el Patronat de la FUB, per iniciativa pròpia o a proposta del Consell de Direcció de la Universitat, el qual prendrà l'acord després d'escoltar el Consell de Direcció del centre o dels centres on el professor hagi estat exercint.
La condició d'Emèrit, que pressuposa la jubilació, dóna al professor continuïtat no laboral a la seva vinculació amb la UVic.
Podrà assistir a totes les activitats acadèmiques, de les quals continuarà rebent informació, formar part dels grups de recerca als quals pugui continuar aportant els seus coneixements i impartir lliçons com a professor extraordinari.
També podrà rebre del rector i del degà o director de centre tasques de representació, per a les quals sigui explícitament i en cada cas designat.
b) El Doctorat Honoris Causa és la distinció per als professors d'altres universitats i per a personalitats del món de les Lletres, les Arts i les Ciències.
La investidura del Doctorat Honoris Causa es regirà d'acord amb les normatives consuetudinàries de les universitats.
c) La Insígnia de la UVic és una distinció per a membres de la comunitat universitària.
L'atorga el Patronat de la FUB, per iniciativa pròpia o a proposta del Consell de Direcció de la Universitat.
d) La Medalla de la UVic és la distinció que es concedeix a les persones que hagin destacat en el suport a la UVic.
L'atorga el Patronat de la FUB, a iniciativa pròpia o a proposta del Consell de Direcció de la Universitat.
La UVic, per tal d'atendre de la manera més adequada l'activitat docent, investigadora i organitzativa, s'estructurarà en:
a) Centres docents, composats per les facultats, les escoles tècniques o politècniques superiors i les escoles universitàries o escoles universitàries politècniques.
c) Instituts universitaris d'investigació i altres centres d'investigació.
La UVic podrà modificar o suprimir els centres o estructures contemplats en l'article anterior i crear-ne de nous.
En tots aquests casos caldrà l'aprovació del Patronat de la Fundació Universitària Balmes i procedir, pel que fa a la creació, modificació o supressió dels centres docents i els instituts universitaris d'investigació, d'acord amb el que estableixi la legislació vigent.
A fi de reforçar les relacions amb la societat i en especial amb el món professional i empresarial, la UVic podrà dotar-se, per a cadascun dels centres, d'un Consell Assessor.
La UVic podrà establir convenis amb altres entitats i institucions públiques o privades per a impartir ensenyaments superiors, universitaris o especialitzats, o per a dur a terme programes conjunts de recerca.
Les facultats i escoles són unitats estructurals d'ordenació, organització, gestió i coordinació dels ensenyaments conduents a l'obtenció d'un o més títols de primer, segon i tercer cicle, així com dels ensenyaments de formació permanent, posgraduada, i altres activitats docents i de recerca.
Cada centre docent està integrat per:
Els òrgans unipersonals i col·legiats de govern del centre, el personal acadèmic, els estudiants i el personal de serveis assignats al centre.
Són funcions del centre docent:
a) Organitzar els ensenyaments de primer, segon i tercer cicle, d'acord amb els plans d'estudi homologats, el pla docent propi i les directrius generals fixades per la UVic.
b) Fomentar, organitzar, coordinar i supervisar la recerca, d'acord amb el pla de recerca de la UVic.
c) Coordinar i supervisar l'activitat docent que ofereix el centre, tot vetllant pel compliment de la programació i la qualitat de la docència.
d) Intervenir en el procés de selecció, formació i promoció del personal docent propi, d'acord amb els criteris generals establerts pel Patronat de la FUB.
e) Organitzar i gestionar programes de formació continuada, d'acord amb els criteris generals de la UVic.
f) Participar en els òrgans de govern de la Universitat en els termes previstos en aquestes Normes d'Organització i Funcionament.
g) Promoure i gestionar programes d'intercanvis i de mobilitat tant de professors com d'estudiants.
h) Dotar-se de les estructures organitzatives apropiades, d'acord amb els criteris de la UVic.
i) Participar en l'avaluació de la qualitat dels ensenyaments i la recerca.
j) Assumir totes les funcions que li atribueixen aquestes Normes d'Organització i Funcionament i la normativa per la qual es regeix la UVic.
Cadascun dels centres docents basarà les seves activitats en l'adequada planificació de la docència i la recerca.
El pla docent s'elaborarà d'acord amb els criteris generals de la UVic i contindrà l'oferta d'assignatures, el professorat, els horaris de les classes teòriques i pràctiques, el calendari d'exàmens, la distribució i ocupació d'espais, el sistema de tutories i els programes de les assignatures.
El pla de recerca del centre haurà d'explicitar les activitats de recerca programades i els departaments i el personal acadèmic que hi participen.
Els centres elaboraran, cada curs acadèmic, una memòria acadèmica i un informe de gestió que s'elevaran al Consell de Direcció de la Universitat.
Els departaments són unitats funcionals dels centres que impulsen la recerca, elaboren els programes de les assignatures, n'imparteixen la docència i participen en l'organització de les activitats acadèmiques complementàries dels centres.
Els departaments poden, així mateix, organitzar programes i estudis de doctorat.
El departament es configura a partir d'una o més matèries i d'una o més àrees de coneixement, d'acord amb les necessitats derivades dels ensenyaments i de la recerca.
a) Impulsar la implicació del personal acadèmic del departament en la recerca, d'acord amb les directrius de la UVic.
b) Organitzar i desenvolupar, d'acord amb els centres, la docència dels ensenyaments i els plans d'estudis en els quals participi.
c) Organitzar i desenvolupar tant els programes de doctorat com els de formació continuada per al personal acadèmic de la UVic.
d) Participar en els òrgans de govern que correspongui.
e) Participar en la selecció i la promoció de les persones adscrites al departament d'acord amb els criteris de selecció establerts pel Patronat de la FUB.
f) Proposar a la Direcció dels Centres l'assignació de càrregues docents i de recerca, d'acord amb el pla docent i la normativa establerta a la UVic.
g) Proposar a la direcció del centre la creació, supressió o reajustament de places de personal acadèmic.
h) Garantir l'atenció individualitzada dels estudiants i la seva participació en les activitats dirigides pel departament.
El departament està integrat per:
b) El personal acadèmic que hi és adscrit.
c) Els estudiants dels programes de doctorat del departament.
e) El personal de serveis que hi és assignat.
La creació, fusió i supressió de departaments correspon al Patronat de la FUB a iniciativa pròpia o a proposta del Consell de Direcció de la Universitat, escoltades les instàncies implicades.
En cada cas es tindran en compte les consideracions acadèmiques i el nombre de matèries, crèdits i personal acadèmic implicat.
Els departaments es podran coordinar per tal de propiciar l'intercanvi de coneixements i metodologies i facilitar la recerca interna i externa amb grups d'altres universitats.
Els instituts universitaris d'investigació i altres centres d'investigació
La recerca a la UVic podrà realitzar-se a través dels centres docents, els departaments i a través dels instituts universitaris d'investigació o altres centres d'investigació creats expressament per a aquesta finalitat.
Els instituts i els centres d'investigació s'orienten fonamentalment a la recerca en camps específics de les ciències experimentals, la tecnologia, les ciències socials i humanes i també podran dur a terme activitats docents relacionades amb ensenyaments especialitzats.
Els centres d'investigació poden ser propis de la Universitat o interuniversitaris i participats per altres entitats públiques o privades mitjançant conveni o altres formes de cooperació.
La UVic també podrà vincular, mitjançant conveni, centres d'investigació la titularitat dels quals sigui d'un altra entitat pública o privada.
La creació, supressió o vinculació de centres d'investigació correspon al Patronat de la FUB a iniciativa pròpia o a proposta del Consell de Direcció de la Universitat.
Els instituts universitaris d'investigació, regulats a l'article 10 de la Llei orgànica 6/2001, de 21 de desembre, d'universitats, són centres de recerca que, a més de les seves activitats pròpies, poden organitzar o desenvolupar programes de doctorat.
La creació, modificació o supressió d'instituts universitaris d'investigació correspon al Patronat de la FUB a iniciativa pròpia o a proposta del Consell de Direcció de la Universitat d'acord amb el procediment previst per la normativa vigent.
Els centres d'investigació i els instituts universitaris d'investigació podran elaborar un reglament de funcionament intern que haurà de ser aprovat pel Consell de Direcció de la Universitat, tindran un pressupost integrat en el pressupost general de la UVic i trametran cada any, al Consell de Direcció de la Universitat, la memòria i la programació d'activitats.
Són funcions dels centres d'investigació i dels instituts:
a) Organitzar i desenvolupar recerca específica en les diverses àrees científiques.
b) Organitzar, desenvolupar i avaluar ensenyaments especialitzats.
c) Proporcionar assessorament a la Universitat en l'àmbit de la seva competència.
d) Cooperar amb centres docents, departaments i organismes públics i privats en la realització de programes d'investigació o docents.
Són membres dels centres d'investigació o dels instituts:
c) El personal acadèmic adscrit temporalment.
d) El personal becari que els sigui assignat.
e) El personal de serveis que els sigui assignat.
Els centres d'investigació i els instituts universitaris d'investigació seran escoltats preceptivament pel Consell de Direcció de la Universitat en tots aquells casos en què les seves funcions es vegin directament afectades.
Les responsabilitats d'organització, gestió i desenvolupament de les activitats dels centres d'investigació i dels instituts universitaris d'investigació recauen en la figura del director.
Els serveis universitaris presten serveis específics a la Universitat, tant d'ajut a l'estudi, a la docència i a la recerca, com d'atenció a la comunitat universitària i a la societat en general.
Els serveis de la UVic podran ser:
per a la transferència de coneixements i de tecnologia,
de suport a la docència i a la recerca,
d'atenció a la comunitat universitària,
Els serveis s'articularan al si de la UVic a través del Consell de Direcció de la Universitat, del qual en dependran.
El Consell determinarà, d'entre els seus membres, la persona o persones que actuaran d'interlocutors amb els responsables dels serveis.
El personal acadèmic que assumeixi la direcció d'un servei serà nomenat pel rector per un període de quatre anys renovables per períodes de la mateixa durada.
La creació, modificació, supressió o fusió de serveis universitaris correspon al Patronat de la FUB a iniciativa pròpia o a proposta del Consell de Direcció de la Universitat.
L'acord de creació ha de contemplar l'estructura, les funcions i la seva dependència orgànica, així com la designació, si és el cas, del cap o director del servei i el règim contractual.
Els serveis podran ser organitzats, prestats i gestionats per la UVic o bé podran ser prestats per altres persones o entitats en virtut de convenis o concessions aprovats pel Patronat de la FUB a iniciativa pròpia o a proposta del Consell de Direcció de la Universitat.
Són serveis de suport a la docència i a la recerca la Biblioteca, el Servei de Publicacions, els Serveis Lingüístics, l'Escola d'Idiomes, l'Aula d'Autoaprenentatge, el Servei d'Informàtica, el Servei d'Audiovisuals i el Servei de Relacions Internacionals.
La Biblioteca serà única i estarà integrada per la biblioteca general i pel conjunt de biblioteques especialitzades que es puguin crear en funció de l'estructura de la UVic o de les necessitats diverses de la docència i de la recerca.
La Biblioteca té com a missió facilitar l'accés i la difusió dels recursos d'informació i col·laborar en els processos de creació del coneixement, amb la finalitat de contribuir a la consecució dels objectius de la Universitat.
Els Serveis Lingüístics que tenen com a objectiu la dinamització i l'assessorament lingüístic de la comunitat universitària seran duts a terme de manera coordinada per l'Escola d'Idiomes, l'Aula d'Autoaprenentatge, els departaments de Filologia, el Servei de Traducció i el Servei de Publicacions.
La UVic establirà els convenis oportuns amb Eumo Editorial, empresa de la FUB, per a l'edició de revistes i col·leccions de llibre universitari, llibre escolar i altres produccions editorials de difusió comercial.
Totes aquelles edicions no susceptibles de distribució comercial aniran a càrrec del Servei de Publicacions de la UVic.
Eumo Gràfic, empresa de la FUB, a través dels convenis oportuns de col·laboració, tindrà prioritat pel que fa al disseny de la imatge corporativa de la institució i a la producció de les edicions que dugui a terme el Servei de Publicacions.
Òrgans de govern, gestió, coordinació i participació
Òrgan titular, la Fundació Universitària Balmes (FUB)
L'òrgan de govern de l'entitat titular de la UVic és el Patronat de la FUB, el qual nomena el rector i, a proposta d'aquest, els vicerectors, el secretari general, els degans i directors de centres docents i els directors dels instituts i els centres d'investigació.
També nomena el gerent, havent escoltat el parer del rector.
El Patronat aprova la creació, modificació, fusió o supressió dels centres o estructures i la implantació o supressió d'ensenyaments d'acord amb aquestes Normes d'Organització i Funcionament.
La composició i funcions del Patronat de la FUB vénen determinades pels seus propis Estatuts.
Els membres del Patronat provinents de la comunitat universitària són elegits pel Claustre de la Universitat.
La Junta de Rectorat assisteix al rector en les responsabilitats de govern i gestió de la universitat.
Són funcions de la Junta de Rectorat les que li delegui el rector, excepte aquelles que pel seu caràcter personal no poden ser delegades.
Juntament amb el rector, formen part de la Junta de Rectorat els vicerectors, el gerent, el secretari general i, a criteri del rector, altres càrrecs que assumeixin funcions per ell delegades.
Consell de direcció de la Universitat
El Consell de direcció de la Universitat és l'òrgan de govern col·legiat de la Universitat pel que fa a les qüestions acadèmiques i econòmiques que es detallen en l'article 43 d'aquestes Normes d'Organització i Funcionament.
El Consell de Direcció de la Universitat i tots els seus membres actuaran d'acord amb les directrius que estableixi el Patronat de la FUB, al qual elevaran les propostes pertinents.
El Consell de Direcció de la Universitat establirà la periodicitat de les seves reunions, les quals es celebraran, com a mínim, un cop al mes.
Formen el Consell de Direcció de la Universitat: el rector, que el presideix, i els altres membres de la Junta de Rectorat, els degans de les facultats i els directors de les escoles.
El secretari general actuarà de secretari del Consell.
Quan ho requereixin els temes a tractar, hi podran ser convocats altres responsables de gestió de la Universitat.
Són funcions del Consell de Direcció de la Universitat:
a) Aprovar els plans d'estudis, el Pla docent i el Pla de recerca.
b) Aprovar el projecte de pressupost per a ésser elevat al Patronat de la FUB i els criteris bàsics amb els quals es confeccionarà els pressupost de cada centre i servei.
c) Aprovar el calendari acadèmic i d'activitats.
e) Aprovar els reglaments i les normatives específiques dels centres docents, serveis, centres d'investigació i instituts universitaris d'investigació.
f) Aprovar els programes d'avaluació de la qualitat.
g) Aprovar els nomenaments dels membres de la Comissió de Doctorat i els programes de doctorat.
h) Avaluar la liquidació del pressupost en vistes a preparar el següent.
i) Coordinar les necessitats de personal dels centres i serveis.
j) Definir les orientacions generals sobre els preus.
k) Definir les polítiques de promoció, difusió i comunicació.
l) Estudiar les propostes d'implantació de nous ensenyaments i elevar-les, si escau, al Patronat de la FUB.
m) Estudiar les propostes sobre la creació o supressió de centres, departaments i serveis i sobre la integració, associació o vinculació d'altres centres a la UVic i elevar-les al Patronat de la FUB.
n) Planificar i coordinar el desenvolupament de les activitats acadèmiques docents, culturals i de recerca.
o) Assistir el rector en tots aquells afers que sotmeti a la seva consideració.
p) Atendre totes aquelles qüestions de la seva competència contemplades en les presents Normes d'Organització i Funcionament.
q) Programar la distribució dels espais de la Universitat per al correcte desenvolupament de l'activitat acadèmica.
Junta de Coordinació de la Universitat
La Junta de Coordinació de la Universitat és l'òrgan col·legiat de Coordinació dels centres, serveis i empreses vinculades i d'assessorament i de consulta del Consell de Direcció de la Universitat.
Es reunirà com a mínim tres vegades cada curs acadèmic i la seva convocatòria s'acompanyarà de la documentació pertinent.
La Junta de Coordinació de la Universitat està constituïda pel Consell de Direcció de la Universitat, els caps d'estudis, els directors de departament, els directors dels centres d'investigació i dels instituts universitaris d'investigació, els directors i responsables de serveis i d'empreses vinculades a la UVic i participades per la FUB, i altres responsables de gestió que determini la mateixa Junta de Coordinació.
En els casos que els continguts de l'ordre del dia ho aconsellin hi podran participar altres membres de la comunitat universitària.
La comissió permanent del Consell d'Estudiants podrà ser present en aquelles sessions que es considerin d'interès comú.
Els consells de direcció dels centres docents
El Consell de Direcció del Centre és l'òrgan col·legiat de govern d'un centre docent.
El Consell de Direcció del Centre està constituït pel degà o el director del centre, que el presideix, els caps d'estudis, els directors de departament i altres càrrecs d'acord amb el que estableixi la pròpia estructura organitzativa del centre.
Els membres del Consell de Direcció del Centre són nomenats pel rector a proposta del degà o director.
Les funcions del Consell de Direcció del Centre són:
a) Elaborar les normatives específiques del centre, i elevar-les, per a la seva aprovació, al Consell de Direcció de la Universitat.
b) Elaborar, per a cada curs acadèmic, el corresponent pla docent d'acord amb les directrius generals aprovades per la UVic.
c) Proposar la implantació de nous ensenyaments i elaborar-ne els plans d'estudis així com les reformes necessàries dels plans d'estudis vigents.
d) Organitzar i regular la participació de departaments i personal acadèmic en el Pla de Recerca de la UVic.
e) Elaborar la normativa específica d'admissió d'estudiants del centre que complementi la general de la UVic i elevar-la per a la seva aprovació al Consell de Direcció de la Universitat.
f) Elaborar el projecte anual d'activitats del centre.
g) Proposar la creació, modificació o supressió de departaments.
h) Sol·licitar la creació, modificació o supressió de places de personal i la dotació de recursos materials, d'acord amb les necessitats del centre.
i) Nomenar els delegats del centre en els òrgans pertinents.
j) Elaborar cada curs acadèmic una memòria acadèmica, un informe de gestió i els informes establerts en les presents Normes d'Organització i Funcionament.
k) Elaborar el pressupost del centre i gestionar-lo després de la seva aprovació, d'acord amb els criteris generals establerts per la UVic i les directrius de la gerència.
l) Nomenar representants del centre en totes aquelles instàncies en què sigui requerida aquesta representació.
m) Proposar al rector el nomenament de professors honoraris.
És l'òrgan de debat i participació sobre les línies generals d'actuació acadèmica de la Universitat.
Presidit pel rector, té com a objectiu principal assegurar la informació i la implicació del conjunt de membres de la Universitat en el seu procés de desenvolupament.
Són membres del Claustre d'Universitat:
a) El personal acadèmic amb situació de dedicació total a la Universitat (que en data d'aprovació de les presents Normes d'Organització i Funcionament correspon a les dedicacions exclusiva i plena) i amb una antiguitat mínima de tres anys.
b) Una representació del personal de serveis que asseguri la participació de tots els serveis i que, en nombre, signifiqui el 15% del total de claustrals.
c) Els membres del Consell de Direcció de la Universitat i dels Consells de Direcció dels centres docents i els directors dels instituts universitaris d'investigació.
d) Un màxim de 10 estudiants escollits de manera que asseguri la representació de tots els centres.
e) Els directors d'Eumo Editorial i d'Eumogràfic.
Les sessions del Claustre d'Universitat estaran obertes a tot el personal de la Universitat que desitgi assistir-hi, el qual, si no és claustral, tindrà veu, sense vot.
Les funcions del Claustre d'Universitat són:
a) Tractar els temes de l'ordre del dia, proposats pel rector i el Consell de Direcció de la Universitat, que tinguin relació amb les línies estratègiques i la marxa acadèmica de la Universitat.
b) Debatre sobre els projectes i objectius anuals de la Universitat.
c) Manifestar l'opinió sobre temes que afectin la Universitat i proposar iniciatives per tal d'assolir i/o millorar els objectius acadèmics i de recerca que la Universitat hagi promogut a curt i mitjà termini.
d) Proposar al rector la creació de comissions per tractar temes que afectin la bona marxa acadèmica de la Universitat.
e) Considerar i debatre les propostes que hagin estat formalment presentades.
f) Elegir els representants de la comunitat universitària al Patronat de la FUB.
g) Pronunciar-se sobre les modificacions d'aquestes Normes d'Organització i Funcionament, abans de ser elevades al Patronat de la FUB per a la seva aprovació final.
h) Pronunciar-se sobre el programa que presenti el candidat a rector abans del seu nomenament.
El Claustre d'Universitat es reunirà, de manera ordinària, una vegada cada curs acadèmic.
La convocatòria correspon al rector, dintre els dos primers mesos del curs acadèmic, amb un ordre del dia tancat i públic.
De manera extraordinària, el Claustre d'Universitat podrà ser convocat pel rector, pel president del Patronat de la FUB o, d'acord amb el que estableixi el reglament del Claustre, per la comunitat universitària.
El Claustre d'Universitat es dotarà d'un reglament que haurà de ser aprovat pel Patronat de la FUB.
Els Claustres dels Centres docents
El Claustre de Centre és l'òrgan de debat i participació sobre les línies generals d'actuació acadèmica del centre.
Presidit pel degà o director, té com a objectiu principal assegurar la informació i implicació del conjunt de membres del centre en el seu procés de desenvolupament.
El Claustre de Centre està format per personal acadèmic i personal de serveis vinculat al centre i per una representació dels estudiants, elegits pels mateixos estudiants.
El reglament del centre establirà la participació de cadascun d'aquests col·lectius en nombre i condicions.
Les funcions del Claustre de Centre són:
a) Tractar els temes de l'ordre del dia, establerts pel degà o director del centre.
b) Debatre sobre els projectes i objectius anuals del centre i de la Universitat.
c) Manifestar l'opinió sobre temes que afectin el centre i proposar iniciatives per tal d'assolir i/o millorar els objectius acadèmics i de recerca que el centre hagi promogut a curt i mitjà termini.
d) Proposar al degà o director la creació de comissions per tractar temes que afectin la bona marxa acadèmica del centre.
e) Considerar i, si fa al cas, aprovar les propostes de resolució que hagin estat formalment presentades.
El Claustre de Centre es reunirà, de manera ordinària, una vegada cada curs acadèmic.
La convocatòria correspon al degà o director, durant els tres primers mesos del curs acadèmic, amb un ordre del dia tancat i públic.
De manera extraordinària, el Claustre de Centre podrà ser convocat pel rector, el degà o director, o bé prèvia sol·licitud d'una part significativa de la comunitat universitària del centre, d'acord amb el que s'estableixi en el mateix reglament.
El Claustre de Centre es dotarà d'un reglament que haurà de ser aprovat pel Consell de Direcció de la Universitat.
Òrgans unipersonals de govern i de gestió
El rector, que ha d'estar en possessió del títol de doctor, dirigeix la Universitat, la representa i n'ostenta la més elevada responsabilitat de govern i de gestió.
El rector és nomenat pel Patronat de la FUB per un període de quatre anys renovable per quatre anys més.
Per efectuar el nomenament, el Patronat, d'acord amb el procediment que estableixi, consultarà la comunitat universitària.
El candidat a rector proposat pel patronat de la FUB exposarà, abans del seu nomenament, el seu programa davant el Claustre de la Universitat i, després del corresponent debat, es procedirà a la seva aprovació.
a) Exercir la representació de la UVic davant de persones o d'entitats, tant públiques com privades.
b) Proposar al Patronat de la FUB el nomenament dels vicerectors, el secretari general, els degans i directors de centres i els directors dels instituts i els centres d'investigació.
c) Donar el parer al patronat de la FUB sobre el nomenament del gerent.
d) Nomenar els membres del Consell de Direcció dels centres docents.
e) Nomenar el personal acadèmic que assumeixi la direcció de serveis universitaris.
f) Convocar i presidir la Junta de Rectorat, el Consell de Direcció de la Universitat, la Junta de Coordinació de la Universitat i el Claustre de la Universitat, així com els altres òrgans col·legiats als quals assisteixi.
g) Fer complir els criteris generals establerts pel Patronat de la FUB per a la contractació del personal de la UVic.
h) Contractar el personal acadèmic i el personal dels serveis de la UVic.
i) Nomenar els professors honoraris de la Universitat a iniciativa pròpia o a proposta dels centres docents.
j) Crear les comissions delegades i els òrgans d'assessorament o de consulta que contempli la llei i els que es considerin necessaris.
k) Signar els convenis de recerca i de col·laboració acadèmica amb altres institucions.
l) Expedir títols universitaris.
m) Presentar al Patronat de la FUB el projecte de pressupost i els plans d'inversions.
n) Presentar al Patronat de la FUB la proposta de Normes d'Organització i Funcionament de la UVic i les seves modificacions.
o) Elevar al Patronat de la FUB la proposta de creació, fusió o supressió de centres, departaments, instituts i centres d'investigació, serveis universitaris, i la implantació o supressió d'ensenyaments homologats i propis i de programes de doctorat.
p) Altres funcions que, tot i que no li hagin estat específicament atorgades en les presents Normes d'Organització i Funcionament, es derivin del seu càrrec i afectin el bon funcionament de la Universitat.
El rector podrà delegar funcions en els vicerectors, el gerent o altres membres de la comunitat universitària excepte les assenyalades en les lletres b), c), d), g), j), k), l) i m) d'aquest article que es consideren personals i indelegables.
Són nomenats i cessats pel Patronat de la FUB a proposta del rector.
Els vicerectors dirigiran i coordinaran les activitats d'àmbits determinats i exerciran aquelles atribucions que els delegui el rector, davant del qual respondran de la seva gestió.
Els vicerectors han de pertànyer al personal acadèmic de la Universitat amb dedicació exclusiva i estar en possessió del títol de doctor.
En cas d'absència, impediment o vacant del rector, n'assumirà accidentalment les funcions el vicerector que hagi designat.
És nomenat i cessat pel Patronat de la FUB a proposta del rector.
El secretari general ha de pertànyer al personal de la Universitat amb dedicació exclusiva.
a) Donar fe dels actes, acords i nomenaments del Consell de Direcció de la Universitat, del Claustre de la Universitat i de la Junta de Coordinació de la Universitat, aixecar acta de totes les reunions que aquests òrgans duguin a terme i garantir la publicació dels acords presos.
b) Dirigir l'accés i la matriculació dels estudiants.
c) Elaborar la memòria anual de la Universitat i el catàleg de serveis.
d) Custodiar i mantenir actualitzat l'arxiu general de la UVic.
f) Dirigir els serveis de gestió acadèmica i d'atenció a l'estudiant.
g) Donar fe dels títols atorgats, de les certificacions i dels expedients acadèmics dels estudiants.
h) Tramitar assumptes i documents amb els serveis de l'Administració pública de l'àmbit de la seva competència.
i) Establir i dirigir el protocol dels actes oficials de la Universitat.
j) Respondre davant del rector de l'eficiència de la seva gestió.
El gerent és nomenat i cessat pel Patronat de la FUB escoltat el parer del rector.
Correspon al gerent la gestió econòmica i la direcció dels serveis administratius no acadèmics.
a) Actuar davant els organismes jurídics i econòmics, d'acord amb els poders que li siguin atorgats.
b) Negociar les normes de funcionament laboral amb el Comitè d'Empresa de la UVic i respondre'n davant del Patronat de la FUB.
c) Elaborar els contractes del personal de la UVic i respondre de les obligacions legals que se'n deriven.
d) Elaborar i executar el pressupost de l'exercici econòmic de la UVic, amb la col·laboració dels Centres, Instituts i Serveis.
e) Elaborar i executar els plans plurianuals d'infraestructures i serveis.
f) Donar compte de l'execució del pressupost i presentar els informes de seguiment econòmics al Consell de Direcció de la Universitat i al Patronat de la FUB.
g) Dirigir els serveis d'Administració, Infraestructures, Equipaments, Recursos Humans i altres d'àmbit gerencial.
h) Respondre en primera instància, davant del rector, de l'eficiència de la seva gestió.
El degà de facultat i el director d'escola
El degà de facultat o el director d'escola és nomenat i cessat pel patronat de la FUB a proposta del rector per un període de quatre anys renovable per quatre anys més.
Per efectuar la proposta el rector durà a terme les consultes pertinents i escoltarà el Claustre del Centre afectat.
El degà de facultat o director d'escola és l'òrgan de govern unipersonal d'un centre docent.
Ha de pertànyer al personal acadèmic de la Universitat amb dedicació exclusiva i, en els casos previstos a la legislació vigent, estar en possessió del títol de doctor.
Les responsabilitats d'organització, gestió i desenvolupament de les activitats del centre docent, detallades en l'article 17 d'aquestes Normes d'Organització i Funcionament, recauen en el degà de facultat o director d'escola.
Són, també, funcions del degà de facultat o director d'escola:
a) Representar el centre tant a nivell intern com extern.
b) Proposar al rector el nomenament de les persones que formen el Consell de Direcció del Centre.
d) Tenir cura de la gestió acadèmica i administrativa per a l'obtenció dels títols corresponents.
e) Participar en els òrgans de govern que determinen les Normes d'Organització i Funcionament de la UVic.
f) Elaborar el pla anual docent, el de recerca i els de serveis i d'infraestructures.
g) Respondre davant del rector, i si escau davant del Consell de Direcció, de l'eficiència de la seva gestió.
El cap d'estudis és nomenat i cessat pel rector, a proposta del degà o director del centre.
El cap d'estudis ha de ser un professor del centre amb dedicació exclusiva i és la persona a qui el degà o director delega, si escau, funcions de gestió acadèmica.
Són funcions del cap d'estudis:
a) Programar les activitats del centre i controlar-ne el compliment.
b) Vetllar pel compliment de la normativa acadèmica de la UVic.
c) Confeccionar el calendari d'exàmens i garantir-ne el correcte funcionament.
d) Optimitzar l'ús dels espais docents, laboratoris i infraestructures assignats al centre per al desenvolupament de les seves activitats.
e) Organitzar la tutoria i l'assessorament dels estudiants.
f) Coordinar l'avaluació dels resultats acadèmics de cada ensenyament.
g) Formar part dels òrgans de govern que li corresponen segons aquestes Normes d'Organització i Funcionament i altres òrgans per als quals pugui ser nomenat.
h) Respondre davant del degà o director i, si escau, davant del rector, de l'eficiència de la seva gestió.
El director del centre d'investigació o institut universitari d'investigació
El director d'un centre d'investigació o institut universitari d'investigació és nomenat i cessat pel Patronat de la FUB, a proposta del rector, per un període de quatre anys renovable per quatre anys més.
El director ha d'estar en possessió del títol de doctor.
Són funcions del director del centre d'investigació o de l'institut universitari d'investigació:
a) Representar l'institut en els òrgans, tant interns com externs, que correspongui.
b) Elaborar la proposta de reglament de funcionament intern i elevar-la per a la seva aprovació al Consell de Direcció de la Universitat.
c) Presidir els òrgans de govern, gestió, coordinació o participació que determini el mateix reglament de funcionament intern.
d) Elaborar el pressupost del centre i gestionar-lo després de la seva aprovació, d'acord amb els criteris generals establerts per la UVic i les directrius de la gerència.
e) Participar en la selecció del personal i impulsar la formació dels investigadors, el professorat adscrit i el personal de serveis, d'acord amb els criteris de selecció establerts pel Patronat de la FUB.
f) Participar en els òrgans de govern de la Universitat, en els termes previstos en aquestes Normes d'Organització i Funcionament.
g) Elaborar la proposta de recursos humans i materials necessaris per portar a terme les pròpies finalitats.
h) Incentivar la preparació de projectes de recerca a presentar als organismes públics i privats que la financien.
i) Vetllar perquè s'aconsegueixin les fites de recerca marcades en el pla corresponent.
j) Proposar les necessitats tant de personal com de recursos i d'infraestructures per al desenvolupament correcte de les activitats previstes.
k) La resta de funcions que es derivin del seu càrrec.
l) Respondre davant del rector, o de qui el rector delegui, de la gestió que li és encomanada.
m) En el cas del director de l'Institut Universitari d'Investigació, organitzar programes de doctorat i coordinar i supervisar l'activitat docent i de recerca vinculades a aquests programes tot vetllant pel compliment de la programació i la qualitat de la docència.
El director de departament és nomenat i cessat pel rector a proposta del degà o director del centre.
El director de departament ha de pertànyer al personal acadèmic de la Universitat i, en els casos previstos en la legislació vigent, estar en possessió del títol de doctor.
Les responsabilitats d'organització, gestió i desenvolupament de les activitats del departament, detallades en l'article 21 d'aquestes Normes d'Organització i Funcionament, recauen en el director.
Són, també, funcions del director de departament:
a) Dirigir i coordinar les activitats del departament.
b) Vetllar per la qualitat de la docència dels professors del seu departament.
c) Promoure la formació continuada del professorat.
d) Promoure i potenciar les línies de recerca prioritàries de la UVic, i canalitzar els projectes de recerca que sorgeixen del departament.
e) Representar el departament davant els òrgans de la UVic previstos en aquestes Normes d'Organització i Funcionament i davant les instàncies que corresponguin.
f) Gestionar les partides pressupostàries que siguin assignades al departament.
g) Respondre de la seva gestió davant del degà o director del centre i, si escau, davant del rector.
Activitat acadèmica: docència i recerca
La missió principal de la Universitat es resumeix en el binomi docència/recerca, a través del qual es transmet la ciència, la tècnica i la cultura i es fomenten els ideals individuals i col·lectius basats en els valors democràtics, emmarcats en una visió crítica i humanitzadora del món sempre canviant i sempre susceptible de millorar.
La UVic imparteix ensenyaments superiors que permetin d'obtenir títols universitaris de caràcter oficial i títols propis.
El Consell de Direcció de la Universitat aprovarà el pla docent de la UVic.
Correspon als centres l'elaboració i modificació dels plans d'estudi dels ensenyaments que s'hi imparteixen d'acord amb la legislació vigent i amb els principis i els punts d'èmfasi de la UVic, expressats en el preàmbul d'aquestes Normes d'Organització i Funcionament.
L'aprovació, per part de la Universitat, dels plans d'estudi, correspon al Consell de Direcció de la Universitat.
Cada centre posarà en coneixement dels altres els plans d'estudi que prepari, per tal que s'obtingui la deguda articulació entre els plans d'estudi de la UVic.
Els plans d'estudis de la UVic contemplaran les estades a l'estranger, les pràctiques en empreses i institucions públiques o privades, els convenis d'intercanvi d'estudiants i el coneixement de llengües estrangeres.
La creació o supressió d'un ensenyament correspon al Patronat de la FUB a proposta del Consell de Direcció de la Universitat i d'acord amb la legislació vigent.
La Universitat de Vic, que es fonamenta en la unitat de docència i de recerca, promourà una política científica i investigadora pròpia que s'integrarà en la comunitat científica nacional i internacional.
La UVic fomentarà especialment la recerca interdepartamental, interdisciplinària i interuniversitària.
La Universitat de Vic afavorirà els contactes, les relacions i els convenis amb altres institucions universitàries i científiques, així com amb entitats públiques i privades que facin possible assolir millor els objectius de la seva política de recerca.
Els departaments, els instituts i els centres d'investigació i altres ens que puguin crear-se amb finalitats investigadores són les unitats encarregades de la recerca.
El Consell de Direcció de la Universitat aprovarà el pla de recerca de la UVic que contindrà les línies mestres de la política científica de la Universitat, les línies de recerca prioritàries, les mesures organitzatives i pressupostàries necessàries per garantir el suport de les activitats de recerca i reconeixerà els grups interns.
El personal acadèmic es dedica a les activitats docents, d'investigació i de gestió.
El personal acadèmic de la Universitat de Vic es regirà per la legislació vigent, les presents Normes d'Organització i Funcionament i les que les desenvolupin, les normes de funcionament laboral aprovades pel patronat de la FUB i la resta de normativa que sigui d'aplicació.
Entre els drets derivats de la legislació al·ludida a l'article 85, es destaquen els següents:
a) Participar en la gestió de la UVic i estar representat en els òrgans de govern, gestió, coordinació i participació d'acord amb el que preveuen aquestes Normes d'Organització i Funcionament.
b) Gaudir de llibertat docent i investigadora en coordinació amb els departaments, els centres o els òrgans de govern de la UVic.
c) Integrar-se en els equips de recerca d'acord amb el que estableixi la Universitat.
d) Disposar de mitjans per millorar la capacitat docent i investigadora.
e) Prendre part en l'avaluació objectiva i periòdica de la qualitat docent, investigadora i de gestió.
f) Disposar de la informació pertinent sobre tot allò que concerneix la Universitat.
g) Gaudir dels beneficis que la UVic estableix per al seu personal.
h) Acollir-se als períodes sabàtics, les llicències d'estudis i els intercanvis de professorat que la UVic estableixi.
i) Ser escoltat en les seves peticions.
Entre els deures derivats de la legislació al·ludida a l'article 85, es destaquen els següents:
b) Exercir la llibertat docent i investigadora en coordinació amb els departaments i centres, d'acord amb les finalitats de la UVic.
El personal acadèmic estarà compost per:
b) Professionals associats que col·laborin en la docència o en la recerca.
c) Professors emèrits reconeguts com a tals per la Universitat.
e) Professors visitants que, per invitació de la Universitat, desenvolupen tasques de docència, recerca o assessorament.
La Universitat de Vic, a través dels òrgans pertinents, farà públiques les convocatòries de places a cobrir d'acord amb els criteris i els mecanismes de selecció i les modalitats de contractació que estableixi el Patronat de la FUB.
El Patronat de la FUB establirà criteris i mecanismes per a la promoció del personal acadèmic d'acord amb les categories professionals que s'estableixin.
Per tal de promoure la formació permanent i les tasques d'investigació del personal acadèmic, el Patronat de la FUB establirà els criteris i mecanismes per concedir llicencies d'estudis, períodes sabàtics i exempcions de docència.
El personal de serveis de la Universitat de Vic durà a terme les funcions de gestió i suport necessàries per al compliment de les finalitats de la Universitat.
El personal de serveis de la Universitat de Vic es regirà per la legislació vigent, les presents Normes d'Organització i Funcionament i les que les desenvolupin, les normes de funcionament laboral aprovades pel Patronat de la FUB i la resta de normativa que sigui d'aplicació.
Són drets del personal de serveis:
a) Participar en la gestió de la UVic i estar representat en els òrgans de govern, gestió coordinació i participació d'acord amb el que preveuen aquestes Normes d'Organització i Funcionament.
b) Disposar dels mitjans necessaris per al desenvolupament de les seves funcions.
c) Prendre part en l'avaluació objectiva i periòdica de la qualitat de la gestió dels serveis.
d) Participar en activitats de formació continuada que permetin l'ampliació i actualització dels seus coneixements.
e) Disposar de la informació pertinent sobre tot allò que concerneix la Universitat.
f) Gaudir dels beneficis que la UVic estableixi per al seu personal.
g) Ser escoltat en les seves peticions.
Són deures del personal de serveis:
b) Exercir les funcions assignades al seu lloc de treball i aquelles altres que se'n derivin.
La Universitat de Vic, a través dels òrgans pertinents, farà publiques les convocatòries de places a cobrir i concretarà els criteris i mecanismes de selecció i les modalitats de contractació establerts pel Patronat de la FUB que corresponguin.
El Patronat de la FUB establirà criteris i mecanismes per a la promoció del personal dels serveis d'acord amb les categories professionals que s'estableixin.
Són estudiants de la UVic les persones matriculades en les titulacions universitàries de caràcter oficial i pròpies que s'imparteixen en els seus centres docents.
També són estudiants de la UVic les persones matriculades en titulacions pròpies impartides en els centres vinculats.
Per ser admès com a estudiant a la UVic caldrà:
a) Haver-ho sol·licitat en la forma i el termini establerts.
b) Reunir els requisits exigits per la legislació vigent i per les normes pròpies.
c) Acceptar explícitament les normes acadèmiques i econòmiques pròpies.
Tots els estudiants tenen els mateixos drets i deures, sense cap altra distinció que no es derivi de la seva situació acadèmica.
Són drets dels estudiants, entre altres:
a) Ser informats sobre: organització general de la Universitat, organització del seu centre, pla docent del seu ensenyament, normatives de matrícula, convalidacions, adaptacions i reconeixement de crèdits de lliure elecció, normatives d'exàmens i avaluacions, pràctiques universitat-empresa, intercanvis internacionals, tipus de beques i serveis docents i sobre totes aquelles qüestions que l'afectin.
b) Rebre un ensenyament de qualitat que els proporcioni una formació professional i cultural.
d) Ser assessorats acadèmicament de forma individualitzada.
e) Participar en activitats culturals, esportives i de formació complementària.
f) Participar en els òrgans de representació previstos en les presents Normes d'Organització i Funcionament i altres normatives.
g) Elegir lliurement els seus representants en els òrgans que s'escaigui.
h) Optar als fons de beques i ajuts que atorguin la Universitat o altres institucions.
i) Presentar propostes i demandes tant de tipus personal com col·lectiu.
j) Ser escoltats en les seves peticions.
L'estudi constitueix el deure bàsic dels estudiants i comporta el desenvolupament de les seves aptituds personals, així com l'aprofitament dels coneixements que s'imparteixen a la Universitat amb la finalitat d'assolir una bona preparació humana i acadèmica.
També són deures dels estudiants:
a) Respectar els principis fundacionals de la UVic, les seves Normes d'Organització i Funcionament i les normatives específiques que se'n derivin.
b) Participar en la vida universitària per tal de contribuir a assolir els objectius de la Universitat.
c) Respectar els membres de la comunitat universitària i contribuir a la convivència general.
d) Utilitzar correctament els serveis que la Universitat posa a la seva disposició i respectar tot el que forma part del seu patrimoni.
e) Defensar, en cas de ser elegit, els interessos dels estudiants davant els òrgans de govern, gestió, coordinació i participació de la Universitat.
L'òrgan col·legiat de representació i deliberació dels estudiants en els afers quotidians de la UVic és el Consell d'Estudiants.
Estarà integrat per un plenari, del qual formarà part un delegat per cada una de les titulacions impartides a la UVic i un representant per cada associació d'estudiants legalment constituïda.
El plenari escollirà entre els seus membres un president-portaveu i un secretari.
A més, es constituirà una comissió permanent, integrada pel president-portaveu, el secretari i un representant per cada centre.
Aquest darrer serà escollit entre els representants en el plenari de les diverses titulacions que es cursen a cada centre.
Per al bon desenvolupament de les seves funcions, el Consell d'Estudiants comptarà amb el suport i la col·laboració del vicerectorat corresponent.
Les funcions del Consell d'Estudiants són primordialment les següents:
a) Representar i defensar els drets dels estudiants.
b) Actuar davant els responsables acadèmics quan sorgeixin qüestions relacionades amb els estudiants.
c) Organitzar activitats culturals i lúdiques.
d) Elegir, si escau, delegats en els organismes públics i privats en els quals estigui representada la UVic.
e) Elaborar i aprovar les normes de funcionament intern que consideri més adequades.
El Consell es renovarà anualment i els seus membres podran ser reelegits, d'acord amb les seves normes de funcionament intern, mentre ostentin la condició d'estudiants de la UVic.
En tots els processos d'elecció previstos en aquestes Normes d'Organització i Funcionament de la UVic i en les normatives que se'n derivin s'hauran de complir els següents requisits:
a) La convocatòria d'elecció s'haurà de fer pública amb una antelació de vint dies com a mínim, i s'hi haurà d'especificar les dates, l'horari, el lloc, el procés i la forma de votació.
b) Juntament amb la convocatòria d'elecció caldrà fer públic el cens de les persones amb dret a vot i amb dret a presentar-s'hi com a candidats.
c) Tant la convocatòria com el cens electoral podran ser recorreguts, en un termini de cinc dies, davant el responsable d'organitzar l'elecció, el qual haurà de resoldre cada al·legació dins un període màxim de tres dies.
d) Les candidatures s'hauran de presentar dins els deu primers dies transcorreguts a partir de la data en què s'hagi fet pública la convocatòria electoral.
e) Els candidats hauran de ser proclamats amb una antelació de com a mínim set dies respecte a la data d'inici de la votació.
g) Tant en les meses electorals com en els recomptes de vots podran ser-hi presents representants acreditats dels diferents candidats.
Per a l'adequada implantació de les presents Normes d'Organització i Funcionament, el Patronat de la FUB nomenarà una comissió de seguiment i desplegament.
La iniciativa de reforma d'aquestes Normes correspon al Patronat de la FUB, al rector, al Consell de Direcció de la Universitat i al Claustre d'Universitat.
Les iniciatives de reforma, a banda de les del mateix Patronat, s'adreçaran, degudament raonades, al rector, el qual demanarà el pronunciament del Claustre d'Universitat.
La proposta serà elevada pel rector al Patronat de la FUB, el qual, si escau, l'aprovarà i l'elevarà al Govern de la Generalitat per a la seva aprovació definitiva d'acord amb el procediment que correspongui.
La renovació dels tres patrons membres de la comunitat universitària al patronat de la FUB no es produirà fins que no hagi transcorregut el termini per al qual havien estat elegits.
La durada en el càrrec de les persones que siguin nomenades d'acord amb les presents Normes d'Organització i Funcionament començarà a comptabilitzar-se a partir de la data de nomenament, independentment que ja ostentin el mateix càrrec en el moment d'aprovar-se aquestes Normes.
Aquestes Normes d'Organització i Funcionament, que modifiquen els Estatuts de la UVic aprovats pel Patronat de la FUB el 12 de juliol de 2001, començaran a aplicar-se l'endemà de la seva aprovació pel part del patronat de la FUB.
La seva validesa no serà definitiva, però, fins que no es compti amb l'aprovació del Govern de la Generalitat de Catalunya i hagin entrat en vigor mitjançant la seva publicació al DOGC, d'acord amb el que estableix l'article 6 de la Llei orgànica 6/2001, de 21 de desembre, d'universitats.
En el moment de la seva entrada en vigor es posaran en coneixement de tota la comunitat universitària.